b"\n_START_ARTICLE_\nFern\xc3\xa3o de Magalh\xc3\xa3es\n_START_SECTION_\nElu enne \xc3\xbcmbermaailmareisi\n_START_PARAGRAPH_\nFern\xc3\xa3o de Magalh\xc3\xa3es s\xc3\xbcndis vaesunud aadliperekonnas P\xc3\xb5hja-Portugalis Tr\xc3\xa1s-os-Montesi provintsis. 10-aastaselt kaotas ta oma vanemad ja l\xc3\xa4ks paa\xc5\xbeiks Jo\xc3\xa3o II ja kuninganna Leonori \xc3\xb5ukonda. Ta sai seal hea hariduse._NEWLINE_Oma esimese ekspeditsiooni tegi Magalh\xc3\xa3es 25-aastaselt 1505. aastal, kui ta saadeti Indiasse, et seada Francisco de Almeida Portugali viitsekuningaks. 1506. aastal purjetas ta V\xc3\xbcrtsisaartele (ka Maluku saared) ja nimetati 1510. aastal kapteniks. Peagi kaotas ta selle nimetuse, kui ta oma laevaga salaja laevastikust eemaldus ja edasi ida poole purjetas. Afonso de Albuquerque juhtimisel osales ta 1511. aastal t\xc3\xa4nap\xc3\xa4eva Malaisias asuva Malakka linna vallutamises. _NEWLINE_P\xc3\xa4rast Portugalisse naasmist saadeti Magalh\xc3\xa3es Marokosse, kus ta p\xc3\xb5lvest haavata sai. Ebaseadusliku \xc3\xa4ri t\xc3\xb5ttu mauridega sattus ta 1513. aastal Portugali kuninga ebasoosingusse ja vallandati riigiteenistusest. Ta l\xc3\xa4ks Hispaaniasse ja pakkus oma teeneid kuningas Carlos I-le (hilisem Karl V). Hispaanias \xc3\xb5nnestus Magalh\xc3\xa3esil leida m\xc3\xb5jukaid s\xc3\xb5pru, kes toetasid tema plaani leida l\xc3\xa4\xc3\xa4nepoolne meretee V\xc3\xbcrtsisaarteni ja veensid ka kuningat, kes 22. m\xc3\xa4rtsil 1518 s\xc3\xb5lmis lepingu 5 laeva andmise kohta selleks eesm\xc3\xa4rgiks.\n_START_SECTION_\nReis \xc3\xbcle Atlandi ookeani\n_START_PARAGRAPH_\n10. augustil 1519 alustas Magalh\xc3\xa3es reisi Hispaaniast, et j\xc3\xb5uda V\xc3\xbcrtsisaarteni. Alguses s\xc3\xb5ideti m\xc3\xb6\xc3\xb6da Guadalquiviri alla. J\xc3\xb5e suudmes Sanl\xc3\xbacar de Barramedas oldi sunnitud \xc3\xbcle 5 n\xc3\xa4dala peatuma, sest Hispaania v\xc3\xb5imukandjad \xc3\xbcritasid portugallasest kapteni reisi takistada. Nii asuti edela suunas teele alles 20. septembril. P\xc3\xa4rast varude t\xc3\xa4iendamist Kanaari ja Roheneemesaartel v\xc3\xb5eti suund Brasiiliale. _NEWLINE_20. novembril \xc3\xbcletas Magalh\xc3\xa3es ekvaatori ja j\xc3\xb5udis 6. detsembril L\xc3\xb5una-Ameerika rannikule. Edasi suunduti m\xc3\xb6\xc3\xb6da rannikut l\xc3\xb5una poole, et leida v\xc3\xa4ina, mis viiks V\xc3\xbcrtsisaarteni. 10. jaanuaril 1520 j\xc3\xb5udis Magalh\xc3\xa3es La Plata lahte. Loodetud v\xc3\xa4in j\xc3\xa4i sealt leidmata. 30. m\xc3\xa4rtsil j\xc3\xb5uti laheni, millele anti nimeks Puerto San Juli\xc3\xa1n. _NEWLINE_1. aprillil toimus kahel laeval m\xc3\xa4ss. N\xc3\xa4lja, haiguste ja kurnatuse t\xc3\xb5ttu n\xc3\xb5uti Hispaaniasse tagasi p\xc3\xb6\xc3\xb6rdumist. Magalh\xc3\xa3esil \xc3\xb5nnestus m\xc3\xa4ss maha suruda ja ta lasi Victoria ja Concepci\xc3\xb3ni kaptenid Luis de Mendoza ja Gaspare de Quesada hukata. San Antonio kapten Juan de Cartagena ja preester Sanchez de Reina, kes samuti m\xc3\xa4ssu olid juhtinud, j\xc3\xa4eti rannikule maha. 22. mail s\xc3\xb5itis eelluurele saadetud Santiago karile ja uppus. Osa mehi tuli maad m\xc3\xb6\xc3\xb6da teiste laevade juurde tagasi. P\xc3\xa4rast 7-kuulist talvepeatust Puerto San Juli\xc3\xa1nis hakati oktoobris nelja laevaga edasi liikuma.\n_START_SECTION_\nMagalh\xc3\xa3esi v\xc3\xa4ina avastamine\n_START_PARAGRAPH_\n21. oktoobril 1520 j\xc3\xb5udis Magalh\xc3\xa3es neemeni, millele andis nime Cabo V\xc3\xadrgenes ('neitsite neem'). Magalh\xc3\xa3es oli esimene eurooplane, kes n\xc3\xa4gi Tulemaa saart ja andis sellele nime t\xc3\xb5en\xc3\xa4oliselt p\xc3\xa4rismaalaste paljude l\xc3\xb5kete j\xc3\xa4rgi. Concepci\xc3\xb3n ja San Antonio saadeti luurele ja nad leidsid kauaotsitud v\xc3\xa4ina. Esteban G\xc3\xb3mezi juhitud San Antoniol, kus olid k\xc3\xb5ige suuremad toiduvarud, puhkes m\xc3\xa4ss ja mehed otsustasid Hispaaniasse tagasi p\xc3\xb6\xc3\xb6rduda. 28. novembril j\xc3\xb5udis Magalh\xc3\xa3es kolme laevaga Vaiksesse ookeani ja nimetas l\xc3\xa4bitud v\xc3\xa4ina, mis t\xc3\xa4nap\xc3\xa4eval kannab Magalh\xc3\xa3esi v\xc3\xa4ina nime, K\xc3\xb5ikide P\xc3\xbchakute v\xc3\xa4inaks (Estrecho de Todos Santos).\n_START_SECTION_\nReis \xc3\xbcle Vaikse ookeani ja Magalh\xc3\xa3esi hukkumine Filipiinidel\n_START_PARAGRAPH_\nMagalh\xc3\xa3es arvas, et j\xc3\xb5uab V\xc3\xbcrtsisaarteni \xc3\xbche kuuga, kuid kulus kolm kuud, mille jooksul ei n\xc3\xa4htud muud maad kui m\xc3\xb5ned v\xc3\xa4ikesed asustamata saared. Suurem osa meestest haigestus skorbuuti. _NEWLINE_6. m\xc3\xa4rtsil 1521 j\xc3\xb5udis Magalh\xc3\xa3es kolme laevaga Mariaani saarteni. P\xc3\xa4rast varude t\xc3\xa4iendamist ja konflikti kohalikega seilas ta edasi ning j\xc3\xb5udis 16. m\xc3\xa4rtsil Filipiinide Homonhoni saareni. Selleks ajaks oli laevade meeskondadest elus veel 150 meest. _NEWLINE_Kohalike keelt m\xc3\xb5istis ori ja t\xc3\xb5lk Enrique Melaka, kellest sai esimene inimene, kes p\xc3\xa4rast reisi \xc3\xbcmber maailma oma kodukanti tagasi j\xc3\xb5udis. Edasi mindi Cebu saarele, kus \xc3\xb5nnestus saare kuningas Humabon ja m\xc3\xb5ned tema alamad ristiusku p\xc3\xb6\xc3\xb6rata. Kui naabersaare Mactani pealik nimega Lapu-Lapu ei lubanud end ristida, otsustas Magalh\xc3\xa3es kohalikud relvade abil alistada ja ristida. 27. aprillil toimunud lahingus said hispaanlased tulirelvadest hoolimata l\xc3\xbc\xc3\xbca ja pidid p\xc3\xb5genema. Lahingus sai surma ka Magalh\xc3\xa3es.\n_START_SECTION_\nReisi l\xc3\xb5puosa\n_START_PARAGRAPH_\nKuna Filipiinidel saadud kaotuste t\xc3\xb5ttu ei j\xc3\xa4tkunud meeskonnaliikmeid k\xc3\xb5ikidele laevadele, otsustati teekonda kodumaale j\xc3\xa4tkata kahe laevaga. Concepci\xc3\xb3n j\xc3\xa4eti maha ja pandi p\xc3\xb5lema. 35 p\xc3\xa4eva peatuti rikkas Brunei sultanaadis. 6. novembril j\xc3\xb5udsid laevad 115 mehega Maluku saarestikku. Neil \xc3\xb5nnestus kaubelda Tidore sultaniga, kellelt saadi v\xc3\xa4\xc3\xa4rtuslikke v\xc3\xbcrtse. P\xc3\xa4rast Maluku saartelt lahkumist hakkas Trinidad aga lekkima ja meeskonna katsed leket peatada luhtusid. Kuna v\xc3\xa4iksemale Victoriale ei mahtunud k\xc3\xb5ik Trinidadi meeskonnaliikmed, siis liikus Victoria \xc3\xbcksi Hispaania pole. Remonditud Trinidad alustas kojus\xc3\xb5itu hiljem, kuid portugallased vallutasid laeva. Kui 6. mail m\xc3\xb6\xc3\xb6dus laev Hea Lootuse neemest, oli meeskonnal toiduks vaid v\xc3\xa4hesel m\xc3\xa4\xc3\xa4ral riisi. Enne Portugali valdustesse kuuluvatele Roheneemesaartele j\xc3\xb5udmist suri n\xc3\xa4lga 20 meremeest. Saartele j\xc3\xa4eti maha 13 meeskonnaliiget ja nii j\xc3\xb5udis 6. septembril 1522 \xc3\xbcmbermaailmareisilt tagasi 18 mehega Victoria, Juan Sebasti\xc3\xa1n Elcano juhtimisel.\n_START_SECTION_\nP\xc3\xa4rast reisi\n_START_PARAGRAPH_\nKogu reis kestis veidi \xc3\xbcle kolme aasta ning selle pikkus oli ligi 60 440 kilomeetrit. Laeva lastiks oli 26 tonni v\xc3\xbcrtse (kaneeli ja nelki), mille eest saadud tulu kattis k\xc3\xb5ik ekspeditsiooni kulud ja andis ka korralikku kasumit. Trinidadi 55 meeskonnaliikmest j\xc3\xb5udis 1525. aastal koju vaid neli meest. Portugali vangistusest osteti v\xc3\xa4lja ka 13 Roheneemesaartele j\xc3\xa4etud meremeest._NEWLINE_Deserteerunud Esteban G\xc3\xb3mez, kes oli San Antonio laeva kapteniks, vahistati p\xc3\xa4rast tagasij\xc3\xb5udmist mais 1521. aastal, kuid vabastati p\xc3\xa4rast Victoria ja selle meeskonnaliikmete tagasij\xc3\xb5udmist.\n_START_SECTION_\nReisi t\xc3\xa4htsus\n_START_PARAGRAPH_\nMagalh\xc3\xa3esi reisil avastati Patagoonia rannik, Tulemaa, Magalh\xc3\xa3esi v\xc3\xa4in ja Filipiinid. Kuna maakera suurimat ookeani \xc3\xbcletades oli valitsevaks ilmaoluks tuulevaikus v\xc3\xb5i n\xc3\xb5rk tuul, siis pandi sellele nimeks Vaikne ookean. Reis t\xc3\xb5estas, et planeet Maa on kerakujuline ning mered moodustavad \xc3\xbchtse maailmamere. Samuti tekkis vajadus kuup\xc3\xa4evaraja j\xc3\xa4rele, kuna reisilt saabunud meeskond oli \xc3\xbche p\xc3\xa4evaga eksinud, kuigi oldi veendunud, et logiraamatut on korralikult peetud.\n_START_SECTION_\nM\xc3\xa4lestuse j\xc3\xa4\xc3\xa4dvustamine\n_START_PARAGRAPH_\nMagalh\xc3\xa3esi j\xc3\xa4rgi on nimetatud ka kaks suurt korrap\xc3\xa4ratut galaktikat \xe2\x80\x93 Suur Magalh\xc3\xa3esi Pilv ja V\xc3\xa4ike Magalh\xc3\xa3esi Pilv."